VCOM พุ่งต่อ 6% ลุ้นผลงานปี 63 “นิวไฮ” กำไรพุ่ง 94 ลบ.
VCOM พุ่งต่อ 6% ลุ้นผลงานปี 63 “นิวไฮ” กำไรพุ่ง 94 ลบ.
20 พ.ย. 2563

ผู้สื่อข่าวรายงานว่า ราคาหุ้น บริษัท วินท์คอม เทคโนโลยี จำกัด (มหาชน) หรือ VCOM ณ เวลา 10.28 น. อยู่ที่ระดับ 5.30 บาท บวก 0.32 บาท หรือ 6.43% สูงสุดที่ระดับ 5.35 บาท ต่ำสุดที่ระดับ 5.10 บาท ด้วยมูลค่าการซื้อขาย 13.72 ล้านบาท

ด้านนางทรงศรี ศรีรุ่งเรืองจิต กรรมการผู้จัดการ VCOM เปิดเผยว่า แนวโน้มผลการดำเนินงานปี 2563 มั่นใจจะเป็นไปตามเป้าหมายที่วางไว้ โดยมีรายได้รวมอยู่ที่ 2,052 ล้านบาท เติบโต 15% จากปีก่อนที่มีรายได้รวมอยู่ที่ 1,781.83 ล้านบาท และมีกำไรสุทธิอยู่ที่ 94 ล้านบาท จากปีก่อน ที่มีกำไรสุทธิอยู่ที่ 66.78 ล้านบาท ถือเป็นสถิติสูงสุดใหม่ (นิวไฮ)
ทั้งนี้ หลังจากผลการดำเนินงานในงวด 9 เดือนแรกของปี 2563 บริษัทมีกำไรสุทธิอยู่ที่ 92.79 ล้านบาท เพิ่มขึ้น 50% จากงวดเดียวกันปีก่อนที่มีกำไรสุทธิอยู่ที่ 61.92 ล้านบาท และมีรายได้รวมอยู่ที่ 1,833.59 ล้านบาท เพิ่มขึ้น 38% จากงวดเดียวกันปีก่อนที่มีรายได้รวมอยู่ที่ 1,327.55 ล้านบาท
ส่วนแนวโน้มผลการดำเนินงานในไตรมาส 4/2563 บริษัทคาดว่าจะเติบโตต่อเนื่องใกล้เคียงกับไตรมาส 3/2563 เนื่องจากในไตรมาส 4/2563 บริษัทจะมีการส่งมอบงานและรับรู้รายได้บางส่วน จากปัจจุบันที่มีงานในมืออยู่ที่กว่า 300 ล้านบาท
สำหรับผลการดำเนินงานในไตรมาส 3/2563 บริษัทมีกำไรสุทธิอยู่ที่ 23.49 ล้านบาท เพิ่มขึ้น 3.37% จากไตรมาสเดียวกันปีก่อน ที่มีกำไรสุทธิอยู่ที่ 22.72 ล้านบาท และมีรายได้รวมอยู่ที่ 552.26 ล้านบาท เพิ่มขึ้น 30.97% จากไตรมาสเดียวกันปีก่อน ที่มีรายได้รวมอยู่ที่ 421.66 ล้านบาท
โดยรายได้จากการขายในไตรมาส 3/2563 อยู่ที่ 402.90 ล้านบาท เพิ่มขึ้น 56.15% จากไตรมาสเดียวกันปีก่อน ที่มีรายได้อยู่ที่ 258.02 ล้านบาท มาจากรายได้จากการขายในกลุ่ม CLM (กัมพูชา ลาว เมียนมา) เพิ่มขึ้นประมาณ 52 ล้านบาท รายได้จากการบริการอยู่ที่ 146.41 ล้านบาท ลดลง 9.41% จากไตรมาสเดียวกันปีก่อน ที่มีรายได้อยู่ที่ 161.62 ล้านบาท เนื่องจากรูปแบบการทำสัญญาของบริษัท วีเซิร์ฟพลัส จำกัด กับคู่สัญญาแห่งหนึ่งที่เปลี่ยนไป ทำให้รายได้จากการให้บริการลดลง และรายได้อื่นอยู่ที่ 2.95 ล้านบาท เพิ่มขึ้น 46.04% จากไตรมาสเดียวกันปีก่อน ที่มีรายได้อยู่ที่ 2.02 ล้านบาท
ขณะที่แผนการดำเนินงานในปี 2564 ยังไม่ได้เสนอคณะกรรมการบริษัท (บอร์ด) อนุมัติแผนดังกล่าว แต่เบื้องต้นคาดว่าจะมีทิศทางที่ดี เนื่องจากในปี 2564 บริษัทจะรับรู้รายได้จากบริษัท เอ็ม อินเทลลิเจนซ์ จำกัด (Mintel) เข้ามาเต็มปี หลังจากบริษัทเข้าไปลงทุนในหุ้นสามัญเพิ่มทุนของ Mintel ในสัดส่วน 22% ของหุ้นที่ออกและจำหน่ายแล้วทั้งหมดของ Mintel